<classify> KATIBU Mkuu wa Chama Cha Mapinduzi CCM, Dk Bashiru Ally amewaasa Watanzania kuwajali na kuwapenda zaidi watu, ambao kwa maumbile yao hawawezi kumudu baadhi ya majukumu bila kupata msaada yaani walemavu, lakini kwa vipawa vyao wanaweza kuisaidia jamii na taifa.Alisema kuwasaidia watu hao, baadhi ya majukumu ya kila siku ambayo kwa maumbile yao hawawezi kuyafanya, itawezesha vipaji vyao kuonekana na kuwa msaada zaidi kwa jamii hata zaidi ya wenye maumbile kamili.Alisema hayo juzi alipokuwa mgeni rasmi katika uzinduzi wa makazi ya Naibu Katibu Mkuu Wizara ya Katiba na Sheria, Amon Mpanju kijijini kwake Nyakibimbili Bukoba Vijijini.Inatakiwa tuwapende zaidi watu ambao kwa maumbile yao, hawawezi kutenda baadhi ya mambo bila msaada, lakini wana vipawa vya kusaidia jamii yao na nchi kwa ujumla. Amon ni miongoni mwa watu wanaotusikia lakini hawatuoni, ila ninamfahamu vema, ni miongoni mwa vijana wachapakazi zaidi hata ya wanaoona na haya majukumu aliyonayo hajapewa kwa sababu haoni ila ni kwa kuwa ana uwezo wa kuyamudu sawasawa, alisema.Aliongeza:Tuendelee kuwapenda watoto na mapenzi makubwa ni namna ya kuwaandaa kupata elimu, Amon amefika hapo alipo kwa kuwa hao waliompenda walifanya kazi ya kumuelimisha licha ya changamoto zote, na katika hili nipende kuwapongeza walimu nchi nzima kwa kazi mnayoifanya ambayo ni kazi ya kitakatifu, ni kazi ya ukombozi na leo mmemkomboa Amon mpaka hapa alipofika na ninawaomba sana muendelee kukomboa wengine ili tupate wakina Amon wengi.Awali akimkaribisha Katibu Mkuu, Mpanju alianza kwa kusifu ujamaa, kwa kuwa anaamini bila ujamaa yeye leo asingekuwepo, kwani alifiwa na wazazi wote akiwa na umri mdogo. Alisema alilelewa na watu wengi na wengine hata asiowajua, kwa sababu ya uwepo wa ujamaa na undugu miongoni mwa Watanzania.Nimepita mawimbi mazito katika maisha yangu, mengine hayaelezeki kirahisi...nilifiwa na wazazi wangu wote wawili nikiwa na umri mdogo sana mwaka 1992, nyumbani hatukuwa na uwezo kabisa, ujamaa ndio ulionisaidia kuishi, kwa kuwa nililelewa na watu wengi hata wengine nisiowajua akiwemo mama Selina, mama Sevelin na wengine wengi, ninawapenda sana na walinifuta machozi,alieleza.Alisema hatosahau mama yake mzazi alipofariki mwaka 1992 akiwa darasa la tatu na ujumbe aliomwachia ni kuwa, Mwanangu soma utafanikiwa na utakuwa kiongozi na msaada mkubwa kwenye jamii yetu, mimi ninakufa.Aliposema maneno hayo, Mpanju alishindwa kustahimili, hivyo alitoa machozi ya uchungu. Alisema ujenzi wa nyumba yake haukuwa mwepesi, kwani alianza tangu mwaka 2007.Alisema alinunua kiwanja hicho kwa fedha ya kujikimu alipokuwa Chuo Kikuu cha Dar es SalaamUDSM. Aliendelea kuweka fedha kidogo kidogo ambapo mwaka 2010 alishiriki kampeni ya uchaguzi mkuu na kisha kwenye Bunge la Katiba. Alishiriki tena uchaguzi mkuu mwaka 2015. Alisema sasa ni miaka 12 nyumba imesimama. Alisema nyumba hiyo itakuwa ni ya jamii nzima na si yake pekee.Aliwashukuru Rais mstaafu Jakaya Kikwete na Rais John Magufuli kwa kumuamini na kumpa majukumu makubwa. Viongozi mbalimbali wa dini, waliitoa nasaha zao akiwamo Shehe wa Mkoa wa Kagera, Haruna Kichwabuta, ambaye alisema moja ya maagizo ya Mwenyezi Mungu baada ya kuwa mtu mzima, ni kuwa na vitu vitatu ambavyo ni mwenza, makazi na usafiri, ambavyo vyote vipo kwa sababu maalumu.  <topic>: KITAIFA 